***Kedves Szülők!***

 Idei **ifi-táborunk**at **július 15. és 19. közt** tartjuk, a lengyeltóti plébánián lesz a szállásunk (Szent Erzsébet tér). 8. osztályosokat és idősebbeket hívunk, különösen azokat, akik a bérmálkozásra készülnek, vagy most kezdenék a felkészülést; illetve azokat, akik szeretnének plébániai ifi közösséghez tartozni. Ha valaki kevesebb napra tud jönni, őt is várjuk. A kikapcsolódás mellett a következő témákról lesz szó és gyakorlat: imádság, gyónás, lelki beszélgetés, szentségimádás. A tábor teljes költsége 13.000 forint. Anyagi okok miatt senki ne maradjon otthon; akinek segítségre van szüksége, kérjük, jelezze! Köszönettel fogadunk minden anyagi és egyéb támogatást: szörpöt, lekvárt, süteményt, nassolnivalót, gyümölcsöt…

 Július 15-én, hétfőn 10 órától 12-ig várjuk az résztvevőket a táborhelyen. A táborzáró szentmise pénteken (19-én) 16 órakor kezdődik, erre szeretettel hívjuk a családokat is.

 A szabályok közt szerepel, hogy a táborozók a telefonjaikat csak a megengedett időszakokban használják. Ez (legtöbbször) 13:00-tól 15:30-ig, illetve este lesz, ebben az időben hívhatjátok őket. Ha más időpontban sürgős ügyben telefonálnotok kell, kérjük, minket hívjatok (Ferenc atya 30 656 3839, Nardai Veronika 30 226 4056). A magukkal hozott értéktárgyakért nem tudunk felelősséget vállalni; jobb, ha nem is hoznak ilyet, nem lesz rájuk szükség a táborban.

 Kérjük, hogy akkor engedjétek el gyerekeiteket, ha a szabályokkal, melyeket a táborba jelentkezőkkel aláíratunk, ti is egyetértetek.

 A táborozáshoz kell egy három napnál nem régebbi orvosi igazolás arról, hogy a táborozónak „fertőző betegsége nincs, közösségbe mehet”. Ha ezt nem sikerül beszerezni, akkor az erre vonatkozó szülői nyilatkozatot is elfogadjuk. Kérjük, hozzák magukkal a táborba. Jelentkezni a jelentkezési lap és szülői engedély leadásával lehet július 2-ig.

 Ha ismerőseitek közt van olyan fiatal, aki középiskolás, vagy most lesz nyolcadik osztályos, és szívesen táborozna velünk, hívjátok!

Köszönjük támogatásotokat:

*Francsi atya* és a *szervezők*

Kaposvár, 2019. június 2.